Zagrebački gradonačelnik Milan Bandić sutra se sastaje s novom upravom Zagrebačkog holdinga, a na sastanak je pozvao i svoje gradske pročelnike. Suočit će ih, kako doznajemo, s prilično neugodnim podacima o poslovanju te goleme gradske tvrtke, a koje su mu podastrli iz gradskog Ureda za kontrolu.

Naime, nakon što je osvajanjem izbora ponovno preuzeo i vlast nad Holdingom, Bandić je dao “pročešljati” njegovo poslovanje, nad kojim je bez kontrole bio dvije godine.

Posebno je istaknuo kako je broj zaposlenih blizu 12.000, što je, objašnjavao je gradonačelnik, nedopustivo, s obzirom i na gubitke koji su 3 milijarde kuna.

– Poziv smo dobili u srijedu u 17 sati od gradonačelnika. Moramo se pojaviti u 11, svi iz uprave Holdinga i gradski pročelnici – kazao nam je izvor iz vrha megatvrtke. Prenio je kako im je Bandić samo kratko poručio da je “tema sastanka upoznavanje s alarmantnim podacima u Holdingu koje je ostavila bivša uprava, predvođena SDP-ovim Ivom Čovićem.”

Za 29. kolovoza najavljena je, pak, sjednica Zagrebačke skupštine na temu stanja i sanacije dubioza u Holdingu pa je zacijelo i današnji sastanak, na koje je Bandić šefove tvrtke “digao” s godišnjeg odmora, prilika za donošenje odluka o daljnjem smjeru upravljanja tvrtkom.

Inače, indikativno je kako je u Holdingu upravo u petak, dan nakon blagdana Velike Gospe, proglašen, odlukom Čovića, neradnim za upravu.

Na miting s Bandićem nisu, pak, dužni doći direktori Holdingovih podružnica, poput ZET-a, Zagrebačkih cesta, Vodovoda..., iako su i neki od njih “pomogli” spomenutom dugu. U Holdingu se očito uskoro spremaju i smjene šefova.

>>Bandić: Kozari putevi postat će Beverly Hills Peščenice!